Jung vun Kayhusen

De Jung vun Kayhusen weer ene Moorliek, de an’n 3. Juli 1922 in’t Moor bi Kayhusen in Neddersassen opfunnen worrn is. Dör de Radiokarbonmethood hebbt de Forschers rutfunnen, dat he in de Tiet twischen 240 un 100 v. Chr. doodbleven is. He weer man eerst üm un bi söven Johren oolt. De Liek leeg op’n Rügg un harr de Arms achtern Rügg tohoopbunnen. Üm’e Fööt weer en Ümhang ut Pelz. An welke Stellen weer dat Hoor nich vun dat Moor rood farvt un is dunkelblond bleven. An’n Buuk weer an ene Stell de Huut kaputt, villicht hebbt se em dor mit’n Stock in’n Moor ünnerdukert. An’n Hals hett he dree Wunnen, wo se em mit’n Mess staken hebbt. Twee ünner dat linke Uhr, ene vörn an’n Hals. De genaue Grund för sienen gewaltsamen Dood is nich kloor. Bi dat Röntgen hebbt de Forschers sehn, dat de Jung woll enen Schaden an dat Hüftgelenk harr, so dat he nich good lopen kunn.

De Moorliek liggt hüüt in’t Landsmuseum för Natur un Minsch Ollnborg.

Kategorie:Moorliek
Kategorie:Landkreis Ammerland